送夏明叔歸建寧
作者：程珌
朝代：宋

paragraphs: 頃與君別時，君頤未生髭。
曶曶二十年，驚見紫髯奇。
相逢不相識，視刺乃得之。
尊酒出文卷，芙蓉陰未移。
白露團虛簷，素蟾墮寒池。
胡爲於此時，與君又語離。
自言甘旨急，毋失舊舘期。
丈夫屬有志，富貴無定姿。
願君勉自力，上以慰親思。
明年寒鴈來，殷勤寄書詞。
爲報秋風高，吳仙得桂枝。